RESOLUCIÓN do 24 de marzo de 2008 pola que se fan públicas as segundas anualidades concedidas pola Orde do 22 de agosto de 2007 da convocatoria das axudas para a consolidación e a estruturación de unidades de investigación competitivas do sistema universitario de Galicia do ano 2007, en réxime de concorrencia competitiva.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 10/04/2008

A Orde do 2 de abril de 2007 (DOG do 16 de abril) convocou as axudas para a consolidación e a estruturación de unidades de investigación competitivas do sistema universitario de Galicia do ano 2007, en réxime de concorrencia competitiva. Esta convocatoria foi resolta mediante a Orde do 22 de agosto de 2007 (DOG do 31 de agosto), en que se concedían as axudas para dúas anualidades.
As segundas anualidades destas axudas, que corresponden ao exercicio 2008, terán o cofinanciamento do Fondo Europeo de Desenvolvemento Rexional (Feder) 2007-2013, polo que procede darlle publicidade a este feito, así como dar a coñecer o importe de cada unha das axudas que procede do devandito fondo. Por iso, e de conformidade co establecido no artigo 5 da orde de convocatoria, que atribúe á Dirección Xeral de Promoción Científica e Tecnolóxica do SUG a competencia para a instrución do procedemento de concesión das axudas, esta dirección xeral
RESOLVE:
Primeiro.-Facer pública a lista de profesores-investigadores do sistema universitario de Galicia beneficiarios das axudas para a consolidación e a estruturación de unidades de investigación competitivas do sistema universitario de Galicia do ano 2007, en réxime de concorrencia competitiva, coa indicación da parte do importe da segunda anualidade que se financia co Fondo Europeo de Desenvolvemento Rexional (Feder) 2007-2013.
Ver referencia pdf "06900D005P017.PDF"
Segundo.-Os pagamentos faranse mediante libramento único e directo ás universidades. Para poder proceder ao libramento dos fondos será preciso que a universidade correspondente expida, na data límite do 31 de outubro do exercicio correspondente á anualidade de que se trate, a certificación expresiva da realización do gasto acompañada dunha memoria explicativa do logro dos obxectivos de consolidación e estruturación do grupo ou rede.
Terceiro.-Os pagamentos realizaranse co cofinanciamento do Fondo Europeo de Desenvolvemento Rexional (Feder) 2007-2013, polo que os beneficiarios das axudas deberán cumprir os requisitos de publicidade que establece o artigo 8 do Regulamento 1828/2006, do 8 de decembro, polo que se fixan normas de desenvolvemento para o Regulamento 1083/2006, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, e para o Regulamento 1080/2006 relativo ao Fondo Europeo de Desenvolvemento Rexional, así como cumprir os requisitos de xustificación que estableza esa mesma normativa.
Cuarto.-Contra esta resolución, que non esgota a vía administrativa, os interesados poderán interpoñer recurso de alzada ante a conselleira de Educación e Ordenación Universitaria no prazo dun mes a partir do día seguinte ao da publicación da resolución no Diario Oficial de Galicia, segundo o disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposición derradeira
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 24 de marzo de 2008.
Rogelio Conde-Pumpido Tourón
Director xeral de Promoción Científica
e Tecnolóxica do Sistema Universitario de Galicia